[pic] | COMISIA COMUNITĂŢILOR EUROPENE |

Bruxelles, 30.10.2008

COM(2008) 677 final

2008/0201 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 808/2004 privind statisticile comunitare referitoare la societatea informațională

(prezentată de Comisie)

EXPUNERE DE MOTIVE

CONTEXTUL PROPUNERII |

Motivele și obiectivele propunerii Tehnologiile informației și comunicațiilor (TIC) reprezintă o parte importantă a productivității în Uniunea Europeană (UE) și a creșterii produsului intern brut (PIB); ele transformă societățile noastre într-un mod profund și fără precedent. TIC continuă să joace un rol principal în modernizarea economiei și societății. Politica comunitară a constat într-o abordare proactivă destinată construirii unei societății informaționale care să acopere toate domeniile, bazată pe utilizarea pe scară largă a tehnologiilor informației și comunicațiilor în cadrul serviciilor publice, în întreprinderile mici și medii (IMM) și în gospodării. Evaluarea comparativă deține un rol central în monitorizarea politicii comunitare și a progreselor înregistrate în perspectiva atingerii obiectivelor strategiei de la Lisabona. Această evaluare comparativă necesită statistici comunitare armonizate, fiabile, de înaltă calitate și transmise la timp din domeniul societății informaționale. |

Contextul general În Comunicarea „i2010 – O societate informațională europeană pentru creștere și ocuparea forței de muncă”[1], Comisia promovează o economie digitală deschisă și competitivă, evidențiază rolul principal al TIC pentru incluziunea socială și calitatea vieții și propune o strategie globală pentru TIC și sectorul mass-media. În paralel cu această strategie, evaluarea comparativă este percepută ca un instrument de bază pentru monitorizarea progreselor înregistrate în vederea atingerii noilor obiective ale strategiei de la Lisabona. Comisia a elaborat cadrul de evaluare comparativă i2010[2] în strânsă colaborare cu statele membre; cadrul stabilește o listă de indicatori cheie destinați procesului de monitorizare corespunzător. Acești indicatori sunt grupați în funcție de obiectivele principale ale strategiei i2010, și anume monitorizarea spațiului informațional european, cercetarea și inovarea în sectorul TIC în cadrul întreprinderilor, incluziunea socială, serviciile publice și calitatea vieții. În acest domeniu există o nevoie permanentă de date statistice noi, întrucât TIC are încă un impact important asupra întreprinderilor și societății europene. Dezvoltarea web-ului participativ, rețeaua mondială de computere interconectate, „internetul obiectelor”, conectivitatea omniprezentă și rețelele din generația următoare subliniază necesitatea informațiilor statistice referitoare la societatea informațională. În plus, TIC și inovațiile legate de TIC sunt considerate drept un element de bază pentru dezvoltarea unei societăți bazată pe cunoaștere. Internetul se transformă dintr-o sursă de informații într-o rețea mondială tot mai participativă. Cetățenii contribuie tot mai mult la web și îl utilizează în scopuri precum crearea de bloguri, schimbul de fișiere media și participarea la rețele sociale. Este clar că internetul evoluează spre o rețea mondială de computere interconectate care vor permite accesul la distanță și în timp real la resurse informatice securizate. Această evoluție, în mod special, este importantă pentru întreprinderile europene, întrucât este de așteptat o importantă creștere a productivității în urma unei alocări mai bune a resurselor. În viitor, din ce în ce mai multe dispozitive, senzori și obiecte vor fi conectate la rețele cu sau fără fir. Acestea vor putea interacționa cu mediul și vor putea transmite informații altor dispozitive, în mod autonom. Această evoluție a „internetului obiectelor” va avea un impact asupra transportului, mediului înconjurător, serviciilor de asistență medicală, dezvoltării durabile și sistemelor de securitate și va permite o creștere a eficienței în sectoarele economiei. Dispozitivele mobile devin mai inteligente și includ mai multe funcțiuni. Cetățenii folosesc tot mai mult aceste dispozitive mobile care se conectează la internet la distanță în vederea găsirii și transmiterii informațiilor. Acest fapt va accelera dezvoltarea web-ului participativ și va duce la crearea serviciilor bazate pe localizarea utilizatorului. Una din consecințele tendințelor menționate mai sus este creșterea traficului de date, care va stimula tranziția spre rețeaua în bandă largă de a doua generație, bazată pe protocolul internet și care oferă viteze mai mari. Migrarea spre rețele de generația următoare reprezintă una din cele mai mari provocări ale comunicațiilor electronice din anii următori. În urma consultării cu statele membre, Comisia a elaborat un indice de performanță pentru internetul în bandă largă în vederea evaluării performanței statelor membre în privința unei game de factori care include diverse aspecte socio-economice, cât și adoptarea serviciilor avansate. Datele statistice au o importanță primordială în privința monitorizării permanente a rezultatelor în acest sector. Indicatorii structurali utilizați în Raportul anual de primăvară către Consiliul European necesită indicatori bazați pe informații statistice coerente din domeniul societății informaționale. |

Dispoziții în vigoare în domeniul propunerii Regulamentul (CE) nr. 808/2004 din 21 aprilie 2004 privind statisticile comunitare referitoare la societatea informațională[3] definește transmiterea anuală de date statistice pentru cele două module „întreprinderi și societatea informațională”, respectiv „gospodării/persoane fizice și societatea informațională”. Regulamentul include un termen maxim de 5 ani de la intrarea lui în vigoare. Principalele părți interesate sunt de acord asupra faptului că obiectivele cheie ale prezentului regulament au fost în mare parte îndeplinite. Procesul de armonizare de pe întreg teritoriul Uniunii Europene legat de prezentul regulament a influențat profund evoluția statisticilor TIC la nivel mondial, ceea ce a plasat Biroul Statistic al Comunităților Europene (Eurostat) și Sistemul statistic european într-o poziție de lideri. Propunerea de modificare a Regulamentului (CE) nr. 808/2004 va asigura transmiterea de date statistice privind utilizarea TIC în gospodării, de către persoane fizice și în întreprinderi, destinate cadrului de evaluare comparativă și modificărilor sale ulterioare în contextul strategiei de la Lisabona. În același timp, prezenta modificare urmărește actualizarea subiectelor vizate de transmiterea datelor statistice pentru a răspunde noilor evoluții în domeniul TIC. De asemenea, mijloacele de analiză a datelor vor fi îmbunătățite în vederea unei mai bune utilizări a datelor statistice și a reducerii sarcinii asupra respondenților. Acest obiectiv va fi atins prin introducerea unor metode noi de analiză a datelor în cadrul programului propus pentru modernizarea statisticilor europene referitoare la întreprinderi și comerț (MEETS)[4]. Regulamentul propus este în conformitate cu noua abordare politică a Comisiei privind simplificarea legislației și o mai bună legiferare, așa cum este menționat în Comunicarea din 14 noiembrie 2006 referitoare la „o revizuire strategică pentru o mai bună legiferare în Uniunea Europeană”[5] și la „reducerea poverii asupra respondenților, simplificare și stabilirea priorităților în domeniul statisticilor comunitare”[6]. Aceasta reprezintă una dintre acțiunile rapide identificate în anexa III la Comunicarea din 24 ianuarie 2007 referitoare la un „program de acțiune pentru reducerea poverilor administrative în Uniunea Europeană”[7]. |

Coerența cu alte politici și obiective ale Uniunii Serviciile societății informaționale sunt considerate primordiale pentru dezvoltarea pieței interne europene[8]. Comerțul electronic, în special, oferă importante posibilități de ocupare a forței de muncă, stimulează creșterea și investițiile întreprinderilor în inovații și poate contribui la sporirea competitivității. În această privință, este importantă monitorizarea evoluției comerțului electronic în cadrul pieței interne, cu ajutorul indicatorilor statistici. Informațiile statistice coerente sunt utile pentru definirea și transmiterea de rapoarte privind indicatorii referitori la competențele în TIC și, prin urmare, pentru crearea unui cadru coerent de indicatori și de evaluare comparativă destinat monitorizării progreselor înregistrate pentru atingerea obiectivelor strategiei de la Lisabona în educație și formare profesională[9]. Propunerea este coerentă cu prioritățile Comisiei și cu inițiativa care se concentrează asupra unei mai bune legiferări, asupra simplificării și reducerii sarcinii respondenților. |

CONSULTAREA PăRțILOR INTERESATE șI EVALUAREA IMPACTULUI |

Consultarea părților interesate |

Metode de consultare utilizate, principalele sectoare vizate și profilul general al respondenților Propunerea a fost dezbătută cu responsabilii cu producerea de date din Sistemul statistic european, în cadrul grupurilor corespunzătoare, cu șefii birourilor statistice și cu directorii birourilor de statistici comerciale și sociale. În al doilea rând, au fost consultate DG-urile și serviciile corespunzătoare ale Comisiei (DG INFSO, DG ENTR, DG MARKT, DG SANCO, DG REGIO, DG EAC, DG EMPL și DG JRC). În al treilea rând, propunerea a fost discutată cu organizații internaționale (OCDE - Organizația pentru Cooperare și Dezvoltare Economică). |

Rezumat al răspunsurilor primite și modul în care acestea au fost luate în considerare Prezenta propunere este rezultatul unor negocieri intense între toate părțile interesate. Ținând seama de evoluția rapidă a structurii TIC, se consideră importantă menținerea flexibilității în cadrul propunerii în ceea ce privește subiectele pentru care ar trebui transmise date statistice. În această perspectivă, este necesară transmiterea rapidă a datelor statistice. Subiectele au fost actualizate pentru a garanta coerența cu evoluția probabilă a tehnologiilor societății informaționale. S-au luat dispoziții pentru asigurarea armonizării cu alte statistici sociale. În sfârșit, va exista o posibilitate mai mare de analiză a datelor statistice prin intermediul transmiterii de date individuale. |

Obținerea și utilizarea expertizei |

Domenii științifice/de expertiză vizate Reprezentanții naționali și ai Comisiei (DG JRC, DG INFSO, DG ENTR, DG MARKT, DG SANCO) care au participat la reuniunile grupului operativ al DG Eurostat și ale grupului de lucru privind „Statisticile referitoare la societatea informațională” au fost experți având cunoștințe solide cu privire la legislația în vigoare, la sistemele naționale de colectare și elaborare a informațiilor privind societatea informațională și în privința noilor tendințe în evoluția TIC. |

Metodologia utilizată Pe parcursul procesului de pregătire, experții au contribuit la reuniunile grupului operativ și ale grupului de lucru, precum și la consultările scrise. |

Principalele organizații consultate/principalii experți consultați Principalii experți au provenit de la Institutele Naționale de Statistică și de la DG JRC, DG INFSO, DG ENTR, DG MARKT, DG SANCO, DG REGIO, DG EAC și DG EMPL. |

Rezumatul opiniilor primite și luate în considerare Nu s-a menționat existența vreunor riscuri potențial grave, cu consecințe ireversibile. |

Experții au contribuit la definirea noilor subiecte legate de utilizarea computerelor și a internetului, în cazul cărora ar trebui colectate noi date statistice în viitor. |

Mijloace folosite pentru punerea la dispoziția publicului a opiniilor experților Documentele de lucru și procesele verbale ale reuniunilor grupului operativ și ale grupului de lucru sunt disponibile pe site-ul CIRCA. |

Analiza efectelor și consecințelor Au fost identificate două opțiuni: Opțiunea 1: (Regulamentul în vigoare va expira în 2009) – nu ar fi posibilă efectuarea, în baza legislației comunitare, a anchetelor privind utilizarea TIC în întreprinderi și în gospodării, nici primirea de date armonizate la nivel european. Acest fapt ar avea drept consecință revenirea treptată la situația dinainte de 2005. Indicatorii statistici nu erau armonizați între țări și, prin urmare, nu erau comparabili. Ansamblul de indicatori nu corespundea cerințelor strategiei la nivel european. Întrucât există încă diferențe importante în utilizarea TIC în rândul statelor membre, acestea s-ar concentra, foarte probabil, pe indicatori diferiți legați de TIC. S-a constatat o diferență mare de timp între colectarea datelor statistice la nivel național și publicarea la nivel european. Standardele de calitate aplicate ar varia de la o țară la alta. Aceasta ar duce la o situație în care seturile separate de date statistice, cel mai probabil din sectorul privat, ar înlocui datele statistice oficiale la nivel european, ceea ce ar implica o pierdere a credibilității datelor statistice la nivel european și național. O abordare coordonată din partea instituțiilor responsabile cu politicile europene și a statelor membre ar fi din ce în ce mai dificilă. Opțiunea 2: (Regulamentul în vigoare va fi modificat) – Modificarea regulamentului în vigoare ar asigura furnizarea în permanență a datelor statistice privind societatea informațională. Definiția indicatorilor statistici ar fi armonizată în întreaga Uniune Europeană. Armonizarea suplimentară ar fi obținută prin definirea unui model de chestionar comun și prin actualizarea manualului metodologic, care ar defini, de asemenea, principii calitative comune. Ansamblul de indicatori ar corespunde cerințelor strategiei la nivel european. Perioada de colectare a datelor ar fi armonizată în rândul statelor membre, aspect important pentru compensarea efectelor sezoniere. Ar fi garantată publicarea rapidă a datelor statistice la nivel european. Nivelul de acceptare și credibilitatea datelor statistice la nivel european și național ar fi mai mari decât în cazul opțiunii 1. Evaluarea comparativă a politicilor europene și naționale ar fi facilitată în mod semnificativ. Odată cu expirarea regulamentului în vigoare nu s-ar reduce în mod semnificativ sarcina asupra respondenților, întrucât statele membre ar continua colectarea la nivel național a datelor statistice privind societatea informațională. |

Elemente juridice ale propunerii |

Rezumatul măsurilor propuse Obiectivul regulamentului modificat este garantarea continuității cadrului comun existent, în vederea producerii sistematice de statistici comunitare fiabile, armonizate, transmise la timp și de înaltă calitate privind societatea informațională și în vederea transmiterii de date statistice anuale referitoare la utilizarea TIC în întreprinderi și în gospodării. Pe de altă parte, scopul propunerii este actualizarea regulamentului conform necesităților implicate de evoluția rapidă a unui sector statistic. |

Temeiul juridic Articolul 285 din Tratatul de instituire a Comunității Europene constituie temeiul juridic al statisticilor comunitare. În conformitate cu procedura de codecizie, Consiliul adoptă măsuri pentru producerea de statistici, atunci când este necesar, privind rezultatele activităților Comunității. Prezentul articol stabilește cerințele referitoare la elaborarea de statistici comunitare, menționând că acestea trebuie să respecte standardele de imparțialitate, fiabilitate, obiectivitate, independență științifică, rentabilitate și confidențialitate statistică. |

Principiul subsidiarității Principiul subsidiarității se aplică în măsura în care propunerea nu este de competența exclusivă a Comunității. |

Obiectivele propunerii nu pot fi realizate în mod satisfăcător de statele membre din următorul (următoarele) motiv(e). |

Obiectivele prezentei propuneri, în special crearea unui cadru comun pentru producerea sistematică de statistici comunitare referitoare la societatea informațională, nu pot fi realizate în mod suficient de statele membre. |

Prin acțiunea Comunității vor fi atinse mai bine obiectivele propunerii, din următorul (următoarele) motiv(e). |

Obiectivele pot fi realizate mai bine la nivel comunitar în temeiul unui act juridic comunitar, deoarece numai Comisia poate coordona armonizarea necesară a informațiilor statistice la nivel comunitar, în timp ce colectarea datelor și compilarea statisticilor comparabile referitoare la societatea informațională pot fi organizate de statele membre. Prin urmare, Comunitatea poate să adopte măsuri în acest scop, în conformitate cu principiul subsidiarității prevăzut la articolul 5 din tratat. |

Formularea politicilor la nivel european și evaluarea comparativă a acestor politici europene va fi mult facilitată. Prin utilizarea evaluării comparative va fi mai ușoară compararea între statele membre. |

Obiectivul regulamentului este stabilirea unui cadru comun pentru realizarea sistematică de statistici comunitare referitoare la societatea informațională la nivel european. Acest obiectiv poate fi îndeplinit prin coordonare la nivel european. |

Prin urmare, propunerea respectă principiul subsidiarității. |

Principiul proporționalității Propunerea respectă principiul proporționalității din următorul (următoarele) motiv(e). |

În conformitate cu principiul proporționalității, prezentul regulament se limitează la cerințele minime pentru îndeplinirea obiectivului său și nu depășește ceea ce este necesar în acest scop. Prezentul regulament nu specifică mecanismele de colectare a datelor pentru fiecare stat membru, ci definește doar datele ce trebuie furnizate pentru a asigura o structură și un calendar armonizate. |

Propunerea de modificare a Regulamentului (CE) nr. 808/2004 al Parlamentului European și al Consiliului nu obligă statele membre să schimbe sistemul de producere a statisticilor referitoare la societatea informațională. Propunerea include o adaptare la alte statistici sociale în privința unui set de variabile referitoare la mediul socio-economic. În același timp, transmiterea datelor individuale ar însemna reducerea sarcinilor asupra Institutelor Naționale de Statistică. Sarcina asupra întreprinderilor se menține la același nivel în urma unei diminuări importante în cadrul programului din 2007 de punere în aplicare a măsurilor[10]. |

Alegerea instrumentelor |

Instrumentul propus: Regulament |

Alte instrumente nu ar fi adecvate din următorul motiv (următoarele) motiv(e). Alegerea instrumentului adecvat depinde de scopul legislativ. Având în vedere necesarul de informații la nivel european, tendința statisticilor comunitare a fost de a folosi mai curând regulamentele decât directivele pentru acte de bază. Este preferabil un regulament întrucât acesta stabilește aceeași legislație pe întreg teritoriul Comunității, garantând aplicarea ei exactă și completă de către statele membre. El se aplică direct, ceea ce înseamnă că nu este nevoie să fie transpus în legislația națională. În schimb, directivele, al căror scop este armonizarea legislațiilor naționale, sunt obligatorii pentru statele membre în ceea ce privește obiectivele lor, dar lasă autorităților naționale libertatea de a alege forma și metodele folosite pentru îndeplinirea acestor obiective. Ele trebuie, de asemenea, să fie transpuse în legislația națională. Folosirea unui regulament este în conformitate cu alte acte juridice în materie de statistică adoptate începând cu anul 1997. |

Implicațiile bugetare |

Colectarea datelor nu are implicații pentru bugetul comunitar. |

Informații suplimentare |

Simplificare |

Propunerea prevede simplificarea procedurilor administrative atât din sarcina autorităților publice (comunitare sau naționale), cât și a persoanelor private. |

Propunerea precizează subiectele pentru care ar trebui colectate date referitoare la societatea informațională și definește defalcări sau caracteristici ale mediului socio-economic în ceea ce privește transmiterea datelor. Se menționează în mod explicit că furnizarea de date anuale ar acoperi numai un subansamblu de subiecte și defalcări. Transmiterea de date individuale în loc de date elaborate, pentru modulul referitor la cetățeni/gospodării, diminuează sarcina asupra Institutelor Naționale de Statistică, întrucât ele nu trebuie să prelucreze datele. |

Prezenta propunere constituie una dintre acțiunile rapide identificate în anexa III la Comunicarea referitoare la un „program de acțiune pentru reducerea poverilor administrative în Uniunea Europeană. Documentul de lucru al Comisiei [COM(2008) 35] menționează progresele înregistrate în reducerea sarcinii asupra întreprinderilor datorită atât simplificării, cât și listei micșorate de indicatori statistici în cadrul regulamentului de punere în aplicare din 2007. |

2008/0201 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 808/2004 privind statisticile comunitare referitoare la societatea informațională (Text cu relevanță pentru SEE)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 285 alineatul (1),

având în vedere propunerea Comisiei[11],

având în vedere avizul Comitetului pentru programul statistic constituit prin Decizia 89/382/CEE, Euratom a Consiliului[12],

hotărând în conformitate cu procedura prevăzută la articolul 251 din tratat[13],

întrucât:

1. Transmiterea anuală de statistici referitoare la societatea informațională, astfel cum este prevăzut în Regulamentul (CE) 808/2004 al Parlamentului European și al Consiliului din 21 aprilie 2004[14], este limitată la cel mult cinci ani de referință de la data intrării în vigoare a regulamentului și va lua sfârșit în 2009. Totuși, la nivel european există o nevoie permanentă de transmitere anuală a unor informații statistice coerente din domeniul societății informaționale.

2. Consiliul European de primăvară din martie 2005 a subliniat importanța creării unei societăți informaționale care să acopere toate domeniile, bazată pe utilizarea pe scară largă a tehnologiilor informației și comunicațiilor (TIC) în cadrul serviciilor publice, în întreprinderile mici și mijlocii (IMM) și în gospodării.

3. Consiliul European de primăvară din martie 2006 a recunoscut importanța strategică a utilizării mai productive a tehnologiilor informației și comunicațiilor în întreprinderi și în organizațiile administrative și a invitat Comisia și statele membre să pună în aplicare cu fermitate strategia i2010. Aceasta promovează o economie digitală deschisă și competitivă și subliniază rolul esențial al TIC pentru incluziune și calitatea vieții. Strategia este considerată un element fundamental al parteneriatului de la Lisabona reînnoit pentru creștere și locuri de muncă.

4. În aprilie 2006, grupul la nivel înalt i2010 a aprobat cadrul de evaluare comparativă i2010, care stabilește o listă de indicatori cheie pentru evaluarea evoluției societății informaționale europene astfel cum este stabilit în strategia i2010.

5. Decizia 1639/2006/CE a Parlamentului European și a Consiliului din 24 octombrie 2006 de stabilire a Programului-cadru pentru competitivitate și inovare (2007–2013)[15] sprijină creșterea competitivității și capacității inovatoare în Comunitate, promovarea progresului societății cunoașterii și stimularea dezvoltării durabile bazate creșterea economică echilibrată. Decizia invită Comunitatea să se doteze cu o bază analitică sănătoasă în domeniile respective în vederea sprijinirii elaborării politicilor. Programul sprijină acțiunile destinate analizării politicilor pe baza statisticilor oficiale.

6. La dezbaterea ministerială din decembrie 2007 privind e-incluziunea, Comunicarea Comisiei privind o inițiativă europeană referitoare la e-incluziune – „Participarea la societatea informațională”[16] a fost salutată în concluziile președinției. A fost recunoscută importanța promovării e-incluziunii ca obiectiv european strategic. Comisia și miniștrii au fost, în special, invitați să integreze e-incluziunea ca o nouă dimensiune a politicilor sociale. Politicile de e-incluziune ar trebui să abordeze barierele accesibilității electronice, să niveleze diferențele în privința competențelor informatice și să încurajeze participarea eficace în societatea informațională a persoanelor cu carențe în domeniu.

7. Indicatorii destinați evaluării comparative a evoluției societății informaționale astfel cum este precizat în strategiile politice ale Comunității, cum ar fi cadrul de evaluare comparativă i2010 al strategiei i2010 și al modificărilor sale ulterioare în cadrul strategiei de la Lisabona, trebuie să aibă la bază informații statistice coerente.

8. Prin urmare, Regulamentul (CE) nr. 808/2004 ar trebui modificat în consecință,

ADOPTĂ PREZENTUL REGULAMENT:

Articolul 1

Regulamentul (CE) nr. 808/2004 se modifică după cum urmează:

9. La articolul 3, alineatul (1) se înlocuiește cu următorul text:

„1. Statisticile care urmează să fie elaborate cuprind informații utile pentru indicatorii structurali și necesare pentru procesul de evaluare comparativă a strategiilor politice ale Comunității privind dezvoltarea spațiului informațional european, a inovării în întreprinderi și a societății informaționale europene, cum ar fi cadrul de evaluare comparativă i2010 și modificările sale ulterioare în cadrul strategiei de la Lisabona, precum și alte informații necesare pentru a furniza o bază uniformă destinată analizei societății informaționale.

10. La articolul 6, alineatul (1) se înlocuiește cu următorul text:

„1. Statele membre transmit Comisiei (Eurostat) datele și metadatele solicitate prin prezentul regulament și prin măsurile de punere în aplicare, inclusiv datele confidențiale, în conformitate cu dispozițiile existente ale Comisiei privind transmiterea datelor care fac obiectul confidențialității statistice. Respectivele dispoziții comunitare se aplică în cadrul prelucrării rezultatelor, în măsura în care acestea cuprind date cu caracter confidențial.”

11. La articolul 7, alineatul (2) se înlocuiește cu următorul text:

„2. În sensul prezentului regulament, următoarele criterii de evaluare a calității se aplică datelor transmise:

12. „pertinența”, care se referă la măsura în care statisticile răspund nevoilor actuale și potențiale ale utilizatorilor;

13. „exactitatea”, care se referă la măsura în care estimările sunt apropiate de valori reale necunoscute;

14. „promptitudinea”, care se referă la decalajul între disponibilitatea informației și evenimentul sau fenomenul pe care aceasta îl descrie;

15. „punctualitatea”, care înseamnă perioada de timp dintre data publicării datelor și data țintă la care acestea ar fi trebuit să fie difuzate;

16. „accesibilitatea” și „claritatea”, care se referă la condițiile și la modalitățile prin care utilizatorii pot obține, folosi și interpreta datele;

17. „comparabilitatea”, care se referă la măsurarea impactului diferențelor dintre conceptele statistice aplicate și instrumentele și procedurile de măsurare, atunci când se face o comparație între statistici pe diferite zone geografice, domenii sectoriale sau în timp;

18. „coerența”, care se referă la capacitatea statisticilor de a fi combinate în mod fiabil în moduri diferite și pentru utilizări diverse.

În contextul punerii în aplicare a dimensiunilor evaluării calitative, Comisia (Eurostat), în strânsă cooperare cu statele membre, elaborează criterii detaliate de evaluare a calității și standarde comune destinate să asigure calitatea datelor furnizate. Aceste standarde se publică în manualul metodologic.”

19. Anexele I și II se înlocuiesc cu anexele I și II din prezentul regulament.

Articolul 2

Prezentul regulament intră în vigoare în a douăzecea zi de la data publicării sale în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre.

Adoptată la Bruxelles, la ..

Pentru Parlamentul European Pentru Consiliu

Președintele Președintele

„ANEXA I

Modulul 1 : Întreprinderile și societatea informațională

20. Obiectiv

Scopul acestui modul este acela de a furniza în timp util statistici referitoare la întreprinderi și societatea informațională. El oferă un cadru pentru cerințele în materie de acoperire și periodicitate, subiecte acoperite, defalcarea furnizării de date, tipul furnizării de date și orice studii pilot necesare.

21. Domeniul de aplicare

Acest modul acoperă activitățile întreprinderilor din secțiunile C – N, R și diviziunea 95 ale clasificării statistice a activităților economice în Comunitatea Europeană (NACE REV. 2).

Statisticile vor fi compilate pentru fiecare întreprindere.

22. Periodicitatea furnizării de date

Statisticile vor fi furnizate anual începând cu data intrării în vigoare a prezentului regulament. Nu este necesară furnizarea anuală a tuturor caracteristicilor; pentru fiecare caracteristică, periodicitatea furnizării va fi specificată și convenită ca parte a măsurilor de punere în aplicare prevăzute la articolul 8.

23. Subiectele acoperite

Caracteristicile care urmează să fie furnizate vor fi alese din următoarea listă de subiecte:

- sistemele TIC și folosirea lor în întreprinderi,

- folosirea internetului și a altor rețele electronice în întreprinderi,

- comerțul electronic (e-commerce),

- procesele legate de activitățile economice electronice (e-business) și aspectele organizaționale,

- utilizarea TIC de către întreprinderi pentru schimbul de informații și servicii cu instituțiile guvernamentale și administrațiile publice (e-government),

- competența în domeniul TIC în întreprinderi și necesarul de expertiză în domeniul TIC,

- obstacole în calea utilizării TIC, a internetului și a altor rețele electronice, a comerțului electronic (e-commerce) și a activităților economice electronice (e-business),

- cheltuielile și investițiile în domeniul TIC,

- siguranța TIC și încrederea în TIC,

- TIC și dezvoltarea durabilă,

- impactul TIC asupra productivității, creșterii economice, ocupării forței de muncă, organizării activităților economice și asupra mediului,

- utilizarea TIC pentru facilitarea integrării economice naționale și internaționale,

- accesul la internet și utilizarea acestuia și a altor tehnologii în rețea pentru conectarea obiectelor și dispozitivelor (internet al obiectelor),

- accesarea și utilizarea tehnologiilor care oferă posibilitatea conectării la internet sau la alte rețele din orice loc și în orice moment (conectivitate omniprezentă).

Nu este necesară acoperirea în fiecare an a tuturor subiectelor.

24. Defalcarea furnizării de date

Nu este necesară furnizarea în fiecare an a tuturor defalcărilor; defalcările solicitate sunt alese din următoarea listă și sunt convenite ca parte a măsurilor de punere în aplicare:

- după clasa de mărime,

- după codul NACE,

- după regiune: defalcările regionale vor fi limitate la cel mult trei grupări.

- Tipul furnizării de date

Statele membre vor transmite datele agregate Comisiei (Eurostat).

25. Studii pilot

Ori de câte ori sunt identificate noi cerințe semnificative sau este de așteptat o calitate insuficientă a datelor ori sunt necesari indicatori noi cu o structură complexă, Comisia inițiază studii pilot sau măsuri de testare care se realizează pe bază de voluntariat de către statele membre înaintea oricărei activități de colectare de date. Aceste studii pilot vor evalua fezabilitatea colectării datelor în cauză, luând în considerare beneficiile disponibilității datelor în raport cu costurile colectării și cu sarcina respondenților. Rezultatele studiilor pilot sau al măsurilor de testare contribuie la definirea noilor indicatori.”

„ANEXA II

Modulul 2 : Persoanele fizice, gospodăriile și societatea informațională

26. Obiectiv

Scopul acestui modul este de a furniza în timp util statistici referitoare la persoane fizice, gospodării și societatea informațională. El oferă un cadru pentru cerințele în materie de acoperire și periodicitate, subiecte acoperite, defalcarea furnizării de date, tipul furnizării de date și orice studii pilot necesare.

27. Domeniul de aplicare

Acest modul acoperă statisticile referitoare la persoane fizice și gospodării.

28. Periodicitatea furnizării de date

Statisticile vor fi furnizate anual începând cu data intrării în vigoare a prezentului regulament. Nu este necesară furnizarea anuală a tuturor caracteristicilor; pentru fiecare caracteristică, periodicitatea furnizării va fi specificată și convenită ca parte a măsurilor de punere în aplicare prevăzute la articolul 8.

29. Subiectele acoperite

Caracteristicile care urmează să fie furnizate vor fi alese din următoarea listă de subiecte:

- accesul la TIC și folosirea lor de către persoane fizice și/sau gospodării,

- utilizarea în diverse scopuri a internetului și a altor rețele electronice de către persoane fizice și/sau gospodării,

- siguranța TIC și încrederea în TIC,

- competența și calificările în domeniul TIC,

- obstacole în calea utilizării TIC și a internetului,

- efectele prognozate ale utilizării TIC asupra persoanelor fizice și/sau gospodăriilor,

- utilizarea TIC de către persoane fizice pentru schimbul de informații și servicii cu instituțiile guvernamentale și administrațiile publice (e-government),

- accesarea și utilizarea tehnologiilor care oferă posibilitatea conectării la internet sau la alte rețele din orice loc și în orice moment (conectivitate omniprezentă).

Nu este necesară acoperirea în fiecare an a tuturor subiectelor.

30. Caracteristicile mediului socio-economic din care provin datele furnizate

Nu este necesară furnizarea anuală a tuturor caracteristicilor mediului; caracteristicile solicitate ale mediului sunt alese din următoarea listă și sunt convenite ca parte a măsurilor de punere în aplicare:

31. pentru statisticile furnizate pentru gospodării:

32. după tipul de gospodărie,

33. după grupa de venituri,

34. după regiune.

35. pentru statisticile furnizate pentru persoane fizice:

36. după grupa de vârstă,

37. după sex,

38. după gradul de educație,

39. după situația încadrării în muncă,

40. după starea civilă de fapt,

41. după țara de origine, cetățenie,

42. după regiune.

43. Tipul furnizării de date

Statele membre vor transmite către Comisie (Eurostat) datele individuale, care nu vor permite identificarea directă a unităților statistice în cauză.

44. Studii pilot

Ori de câte ori sunt identificate noi cerințe semnificative sau este de așteptat o calitate insuficientă a datelor ori sunt necesari indicatori noi cu o structură complexă, Comisia inițiază studii pilot sau măsuri de testare care se realizează pe bază de voluntariat de către statele membre înaintea oricărei activități de colectare de date. Aceste studii pilot vor evalua fezabilitatea colectării datelor în cauză, luând în considerare beneficiile disponibilității datelor în raport cu costurile colectării și cu sarcina respondenților. Rezultatele studiilor pilot sau al măsurilor de testare contribuie la definirea noilor indicatori.”

[1] COM(2005) 229 final.

[2] http://ec.europa.eu/information_society/eeurope/i2010/benchmarking/index_en.htm.

[3] JO L 143, 30.4.2004, p. 49.

[4] COM(2007) 433 final.

[5] COM(2006) 689 final.

[6] COM(2006) 693 final.

[7] COM(2007) 23 final.

[8] JO L 178, 17.7.2000, p. 1. Directiva 2000/31/CE a Parlamentului European și a Consiliului din 8 iunie 2000 privind anumite aspecte juridice ale serviciilor societății informaționale, în special ale comerțului electronic, pe piața internă (Directiva privind comerțul electronic).

[9] COM(2007) 61 final.

[10] COM(2008) 35 final: Documentul de lucru al Comisiei din 30 ianuarie 2008 „Reducerea sarcinii administrative în Uniunea Europeană - Raport de activitate 2007 și perspective pentru 2008”.

[11] JO C , , p. .

[12] JO L 181, 28.6.1989, p. 47.

[13] JO C , , p. .

[14] JO L 143, 30.4.2004, p. 49. Regulament modificat prin Regulamentul (CE) nr. 1893/2006 (JO L 393, 30.12.2006, p. 1).

[15] JO L 310, 9.11.2006, p. 15.

[16] COM(2007) 694 final.